b'\n_START_ARTICLE_\nTalilna toplota\n_START_PARAGRAPH_\nTal\xc3\xadlna topl\xc3\xb2ta (tudi spec\xc3\xadfi\xc4\x8dna tal\xc3\xadlna topl\xc3\xb2ta) je toplota, ki jo moramo pri stalnem tlaku dovesti enemu kilogramu dane snovi v trdnem agregatnem stanju, segrete do tali\xc5\xa1\xc4\x8da, da se stali, torej da preide v kapljevinasto agregatno stanje. Enaka je toplota, ki jo pri stalnem tlaku odda en kilogram do tali\xc5\xa1\xc4\x8da ohlajene kapljevine, ko se strdi in preide v trdno agregatno stanje._NEWLINE_Mednarodni sistem enot predpisuje za talilno toploto sestavljeno enoto J/kg. Namesto na maso lahko prera\xc4\x8dunamo talilno toploto tudi na mno\xc5\xbeino snovi; v tem primeru navajamo talilno toploto v J/mol.'